R. Bauer, poslanec: (2010-02-09):
Podstatou predkladanej novely je zabezpečiť, aby sa dôležité informácie, ktoré sa týkajú života, dostali ku každej žene, ktorá sa môže stať matkou, alebo ktorá sa rozhoduje, či sa matkou stane. V novele navrhujeme, aby na každom antikoncepčnom prostriedku, ktorý môže hoci len teoreticky vyvolať ukončenie začatého tehotenstva, bolo varovné označenie, aby každá žena, ktorá si antikoncepciu takého druhu dáva predpisovať, bola o tom vopred informovaná a s jeho užívaním súhlasila. Spolu s kolegom Pavlom Minárikom sme presvedčení, že je to pre kvalitu života životne dôležité. Vychádzame z toho, tak ako hovorí aj sociálna náuka katolíckej cirkvi, že život sa začína počatím a od jeho počatia až po prirodzenú smrť je hoden ochrany. Žiaľ, v dnešnej dobe to nie je také samozrejmé a z ochrany života sa stala citlivá téma. K tomuto poznaniu a postoju, ktoré hlásajú cirkvi, nielen katolícka, sa dá dospieť aj rozumom bez náboženskej viery. Dovoľte, aby som sa o to pokúsil. V televíznom seriáli BBC s príznačným názvom zázrak života, ktorý sme dostali nedávno na dvoch nosičoch DVD tu v parlamente, je možné o počatí života vidieť, že okamžite po oplodnení splynú genetické informácie spermie a vajíčka. Komentár filmu znie takto. „Akonáhle sa to stane, sú všetky zdedené vlastnosti určené. Je určené raz navždy, či to bude chlapec, alebo dievča, vysoký alebo nízky, s modrými alebo s čiernymi očami, alebo či bude inklinovať k nejakému druhu rakoviny.“ Koniec citátu. Ak už okamžite po oplodnení je určené, čo sa dá vedecky dokázať, že vznikajúca ľudská bytosť bude mať modré oči, bude hrbatý, alebo bude krásna natoľko, že sa bude uchádzať o titul Miss Slovenska, tak je predsa elementárnou logikou jasné, že život sa začal. Nezačína sa až potom, keď sa vajíčko uhniezdi v maternici. To je zas argumentácia tých ľudí, ktorým nevadí, že vznikajúci život počas putovania do maternice je možné ukončiť. Nevadí im, že antikoncepčné prostriedky založené na syntetických hormónoch majú v týchto pár dňoch na nový plod de facto abortívne účinky. Nám to vadí. Pretože ak nenastane primárny účinok hormonálnej antikoncepcie, tak nastupuje sekundárny, ktorým je abortívny účinok. Preložené do slovenčiny, tehotenstvo je vďaka sekundárnym účinkom antikoncepcie ukončené, a nie  prerušené, ako sa zaužívalo, t. j. nastáva potrat. Trochu odbočím. Ako sa môže niečo prerušiť, keď to nikdy nebude môcť pokračovať. Ide o ukončenie tehotenstva, a nie o prerušenie. Pravdepodobnosť toho, že sa neuplatnia primárne účinky hormonálnej antikoncepcie, ale sekundárne, môže byť nezanedbateľná u užívateliek kombinovanej hormonálnej antikoncepcie a ešte vyššia u užívateliek gestagénnej antikoncepcie. A o tom väčšina žien, ktoré sa rozhodli regulovať svoju plodnosť a používať hormonálnu antikoncepciu, nevie. Myslíme si, že majú na to právo. Majú právo o tom vedieť, majú právo na tieto informácie. Preto by každý lekár, ktorý predpisuje hormonálnu antikoncepciu, mal ženu o tom informovať. Mal by si navyše vyžiadať jej písomný súhlas s užívaním hormonálnej antikoncepcie. To vôbec neuberá z jej slobody vedome sa rozhodnúť, či si aj s rizikom možného potratu navrhovanú antikoncepciu nechá predpísať, alebo nie. Návrh nesiaha na slobodné rozhodnutie ženy. Navrhovaná novela len zavádza povinnosť informovať. Podobne, ako to bolo pri nedávno schvaľovanom zákone o umelom prerušení tehotenstva. Pri poslednej novele tohto zákona sme zaviedli povinnosť informovať o následkoch potratu. Na rovnakom princípe je koncipovaná aj predkladá novela. Ide o zvýšenie informovanosti, aby si ženy uvedomovali všetky riziká a na základe rozumového zváženia sa rozhodovali. Na to nepotrebujú ani poznať sociálnu náuku o cirkvi, aj keby nebolo zlé, keby ju poznali. V spomínanom seriáli BBC žena priznáva, že bola prekvapená, že po vysadení hormonálnej antikoncepcie nevedela otehotnieť, že to nebolo také ľahké. Je možné, že ešte ani nie sú známe všetky negatívne účinky dlhodobého užívania hormonálnej antikoncepcie. V poslednom čase vzrastá aj počet spontánnych potratov. Vynález antikoncepcie je jedným z dôvodov, prečo sa rodí málo detí. Ak naša spoločnosť nebude mať dostatok detí, tak nebude mať ani kto pracovať na dôchodky. Súčasný stav plodnosti je menej ako 1,3 deti na jednu ženu, čo je dlhodobo nepriaznivý demografický vývoj, a ak by sa dlhodobo udržal, znamená de facto vymieranie obyvateľov Slovenska. Preto je dostatočná informovanosť o prostriedkoch, ktoré sa týkajú nového života, alebo možnosti podieľať sa na vzniku života, povedané slovami seriálu BBC, podieľať sa na zázraku života veľmi dôležitá. Preto sme sa rozhodli predložiť túto novelu a uchádzať sa o vašu podporu. Ďakujem za pozornosť.